Gosos pro sos Santos Martires Turritanos 
Gavinu, Brotu e Zuniari

Cun devota umilidade
Bos pregamus tottu gantos
De Cristos Martires santos
Pro custu regnu pregade

1.
Sa Provinzia Turritana
Bos amat aggradessida
Ca l'hazis dadu sa vida
Cun sa legge cristiana:
Lassende cudda pagana
E zega zentilidade.

2.
Sa provinzia e Regnu tottu
Bos prestas cultu e onore,
Pro su divinu favore
Chi dae ois hat connottu;
e cun animu devotu
Bos faghe festividade 

3.
Pro custu e pro medas donos
Dae ois accansados,
sezis tottos tres giamados
Ispeziales Patronos;
Cun musicas e cun sonos
De prima solennidade. 

4.
Pro sa virtude notoria
E signalada costanzia,
contra s'astuda arroganza
Barbarina e illusoria;
Bos cantamus sa vittoria
Cun totta umilidade. 

5.
Zuniari santu e Brotu,
Martire santu Gavinu,
In su celeste caminu
Chi azis mustradu a tottu;
azzettade custu votu
custa bona voluntade. 

6.
O celestes capitanos,
Gavinu,Brotu e Zuniari,
chi senz'arma ne dinari
sezis victores Romanos;
De sos impios paganos
E barbara crudelidade.